“68. Aigéid shárfhluaracarbocsaileacha líneacha agus bhrainseacha den fhoirmle CnF2n +1-C(= O)OH nuair atá n = 8, 9, 10, 11, 12, nó 13 (PFCAnna C9-C14), lena n-áirítear a salainn, agus aon chuingir díobh; Aon substaint PFCA C9-C14-ghaolmhara ag a bhfuil sárfhluaraghrúpa ag a bhfuil an fhoirmle CnF2n +1- ceangailte go díreach le hadamh carbóin eile, nuair atá n = 8, 9, 10, 11, 12, nó 13, lena n-áirítear a salainn agus aon chuingir díobh; Aon substaint PFCA C9-C14-ghaolmhara ag a bhfuil sárfhluaraghrúpa nach bhfuil an fhoirmle CnF2n +1- ceangailte go díreach le hadamh carbóin eile, nuair atá n = 9, 10, 11, 12, 13 nó 14 mar cheann amháin de na heilimintí struchtúracha, lena n-áirítear a salainn agus aon chuingir díobh. Fágtar na substaintí seo a leanas as an ainmniú seo — CnF2n +1-X, nuair atá X = F, Cl, nó Br nuair atá n = 9, 10, 11, 12, 13 nó 14, lena n-áirítear aon chuingir díobh; — CnF2n +1-C(= O)OX’ nuair atá n> 13 agus X’=aon ghrúpa, lena n-áirítear salainn. ______________________________

1. Ní dhéanfar iad a mhonarú, ná a chur ar an margadh mar shubstaintí leo féin ón 25 Feabhra 2023. 2. Ón 25 Feabhra 2023, ní úsáidfear iad sna nithe seo a leanas ná ní chuirfear ar an margadh iad sna nithe seo a leanas: (a) substaint eile, mar chomhábhar; (b) meascán; (c) earra, Seachas más faoi bhun 25 ppb atá an tiúchan sa tsubstaint, sa mheasán nó san earra maidir le suim na PFCAnna C9-C14 agus a salainn, nó faoi bhun 260 ppb maidir le suim na substaintí PFCA C9-C14-ghaolmhara. 3. De mhaolú ar mhír 2, is é 10 ppm an teorainn tiúchana maidir le suim na PFCAnna C9-C14, a salainn agus substaintí PFCA C9-C14-ghaolmhara, i gcás ina bhfuil siad ann i substaint a bhfuiltear lena húsáid mar idirmheánach aonraithe iompartha, ar choinníoll go gcomhlíontar na coinníollacha i bpointe (a) go pointe (f) d’Airteagal 18 (4) den Rialachán seo i dtaca le monarú fluaraiceimiceán a bhfuil fad slabhra sárfhluaracarbóin acu atá cothrom le 6 adamh nó níos lú. Déanfaidh an Coimisiún athbhreithniú ar an teorainn sin tráth nach déanaí ná 25 Lúnasa 2023. 4. Beidh feidhm ag mír 2 ón 4 Iúil 2023 maidir leis na nithe seo a leanas: (i) teicstílí ruaigthe ola nó uisce chun oibrithe a chosaint ar leachtanna contúirteacha is rioscaí dá sláinte agus dá sábháilteacht; (ii) monarú polaiteitreafluaireitiléine (PTFE) agus fluairíde polaivinilídéine (PVDF) chun na nithe seo a leanas a tháirgeadh: — Scannáin fhrithchreimneacha ardfheidhmíochta le haghaidh scagairí gáis, scagairí uisce agus scannáin le haghaidh teicstílí leighis; — trealamh teasmhalartóra dramhaíola tionsclaíche; — Séaltáin thionsclaíocha atá in ann sceitheadh comhdhúile orgánacha so-ghalaithe agus cáithníní PM 2.5 a chosc 5. De mhaolú ar mhír 2, ceadófar PFCAnna C9-C14, a salainn agus substaintí PFCA C9-C14-ghaolmhara a úsáid go dtí an 4 Iúil 2025 i gcás na nithe seo a leanas (i) fótailiteagrafaíocht nó próisis eitseála i monarú leathsheoltóirí; (ii) bratú fótagrafach a chuirtear ar scannáin; (iii) feistí leighis ionracha agus so-ionchlannaithe; (iv) cúr comhraicthe dóiteáin chun gal breosla leachtaigh a scothadh agus chun dóiteáin ó bhreosla leachtach (dóiteáin d’Aicme B) a chomhrac atá ann cheana féin sna córais, lena n-áirítear córais shoghluaiste agus córais, faoi réir na gcoinníollacha seo a leanas: — ní úsáidfear cúr comhraicthe dóiteáin ina bhfuil PFCAnna C9-C14, a salainn, nó substaintí PFCA C9-C14-ghaolmhara, nó ina bhfeadfaidís a bheith ann, chun críocha traenála; — ní úsáidfear cúr comhraicthe dóiteáin ina bhfuil PFCAnna C9-C14, a salainn, nó substaintí PFCA C9-C14-ghaolmhara, nó ina bhfeadfaidís a bheith ann, chun tástálacha a dhéanamh ach amháin má tá gach scaoileadh coinnithe faoi smacht; — on 1 Eanáir 2023, ní cheadófar úsáid cúir comhraicthe dóiteáin ina bhfuil PFCAnna C9-C14, a salainn, nó substaintí PFCA C9-C14-ghaolmhara ach ar láithreáin inar féidir gach scaoileadh a choinneáil faoi smacht; — bainisteofar stoic-charn cúir comhraicthe dóiteáin ina bhfuil PFCAnna C9-C14, a salainn, nó substaintí PFCA C9-C14-ghaolmhara i gcomhréir le hAirteagal 5 de Rialachán (AE) 2019/1021. 6. Ní bheidh feidhm ag mír 2(c) maidir le hearraí a chuirtear ar an margadh roimh an 25 Feabhra 2023. 7. Ní bheidh feidhm ag mír 2 maidir leis an gcannabhratú le haghaidh análóirí dáileoige méadraithe brúchóirithe go dtí an 25 Lúnasa 2028. 8. Beidh feidhm ag mír 2 (c) ón 31 Nollaig 2023 maidir leis na nithe seo a leanas: (a) leathsheoltóirí astu féin; (b) leathsheoltóirí a ionchorpraítear i dtrealamh leictreonach leathchríochnaithe agus críochnaithe. 9. Beidh feidhm ag mír 2(c) ón 31 Nollaig 2030 maidir le leathsheoltóirí a úsáidtear i bpáirteanna spártha nó páirteanna athsholáthair le haghaidh trealamh leictreonach críochnaithe a cuireadh ar an margadh roimh an 31 Nollaig 2023. 10. An 25 Lúnasa 2024, is é 2 000 ppb an teorainn tiúchana dá dtagraítear i mír 2 maidir le suim na PFCAnna C9-C14, i bhfluaraplaistigh agus i bhfluaraileaistiméirí ina bhfuil sárfhluaralcocsaghrúpaí. Ón 25 Lúnasa 2024, is é 100 ppb an teorainn tiúchana maidir le suim na PFCAnna C9-C14, i bhfluaraplaistigh agus i bhfluaraileaistiméirí ina bhfuil sárfhluaralcocsaghrúpaí. Ba cheart gach astaíocht PFCAnna C9-C14 a scaoiltear i monarú agus úsáid fluaraplaisteach agus i bhfluaraileaistiméirí ina bhfuil sárfhluaralcocsaghrúpaí a sheachaint agus, mura féidir sin a dhéanamh, ba cheart iad a laghdú a mhéid is féidir go teicniúil agus go praiticiúil. Ní bheidh feidhm ag an maolú sin maidir leis na hearraí dá dtagraítear i mír 2(c). Déanfaidh an Coimisiún athbhreithniú ar an maolú sin tráth nach déanaí ná 25 Lúnasa 2024. 11. Is é 1 000 ppb an teorainn tiúchana dá dtagraítear i mír 2 maidir le suim na PFCAnna C9-C14, nuair atá siad ann i micreaphúdair PTFE a tháirgtear trí ionradaíocht ianúcháin nó trí dhíghrádú teirmeach, agus i meascáin agus earraí a bhfuiltear lena n-úsáid go tionsclaíoch agus go gairmiúil a bhfuil micreaphúdair PTFE iontu. Ba cheart gach astaíocht PFCAnna C9-C14 a scaoiltear i monarú agus úsáid micreaphúdar PTFE a sheachaint agus, mura féidir sin a dhéanamh, ba cheart iad a laghdú a mhéid is féidir go teicniúil agus go praiticiúil. Déanfaidh an Coimisiún athbhreithniú ar an maolú sin tráth nach déanaí ná 25 Lúnasa 2024. 12. Chun críocha na hiontrála seo, is substaintí PFCA C9-C14-ghaolmhara iad substaintí a mheastar, bunaithe ar a struchtúr móilíneach, go bhféadfaidís díghrádú nó aistriú go PFCAnna C9-C14.”